সম্প্রতি দেশে তিন তালাক প্রথা অবৈধ ও অসাংবিধানিক বলে রায় দিয়েছে শীর্ষ আদালত। এই রায়কে যেমন সমর্থন জানিয়েছেন অনেকেই, তেমনই এর বিরোধিতাও করেছেন বহু মানুষ। তাই সুপ্রিম কোর্টের রায়দানের পরেও মুসলিম সমাজ থেকে তিন তালাক প্রথা আদৌ বিলুপ্ত হবে কি না, তা নিয়ে সংশয় রয়েছে যথেষ্টই। বিশেষজ্ঞরা মনে করছেন, বিশেষ করে দেশের যে সব জায়গায় শিক্ষার আলো সেই হারে বিস্তার করেনি এখনও, সেসব স্থানে তিন তালাকের শিকার হতে পারেন মহিলারা। এই অবস্থায় খোদ বিজেপি শাসিত উত্তরপ্রদেশেই বিশেষ পদক্ষেপ গ্রহণ করল মাদ্রাসাগুলি। এক সর্বভারতীয় সংবাদমাধ্যমে প্রকাশিত খবর অনুযায়ী, কীভাবে বা কোন পদ্ধতিতে তালাক দিতে হবে, ছোট থেকেই তার প্রশিক্ষণ দেওয়া হবে মুসলিম পড়ুয়াদের।

এই বিষয়ে অন্যান্য খবর

কোর্টের রায়ের বিরোধিতা করে স্ত্রীকে তিন তালাক স্বামীর, কী করল পুলিশ
গেরুয়া যোগীর মাদ্রাসা-প্রেম। নয়া পদক্ষেপে মুসলমান ক্ষোভের ভয়


শুধু উত্তরপ্রদেশই নয়, দেশের বহু রাজ্যেই মাদ্রাসার কার্যকলাপ নিয়ে অভিযোগ উঠেছে ইতিমধ্যেই। এবার সেই সব অভিযোগের যোগ্য জবাব দিতেই সম্ভবত এই উদ্যোগ নিয়েছে উত্তরপ্রদেশের মাদ্রাসাগুলি। জানা গিয়েছে, পড়ুয়াদের মাধ্যমে মুসলিম সম্প্রদায়ের মানুষদের তালাক বা ইসলামিক আইন মেনে বিবাহবিচ্ছেদের সঠিক পদ্ধতি সম্পর্কে অবহিত করা হবে। এ বিষয়ে মাদ্রাসাগুলির সঙ্গে যুক্ত মুসলিম ধর্মগুরুদের সঙ্গেও আলোচনা হয়েছে। এমনকী, ব্যক্তিগত বিষয়ে আদালতের দ্বারস্থ না হওয়ার জন্য মুসলিম মহিলাদের আবেদন করা হবে বলেও জানিয়েছেন মৌলানা সাহাবুদ্দিন রিজভি। উত্তরপ্রদেশের এক মাদ্রাসার পাঠ্যপুস্তকে তালাকের সঠিক পদ্ধতি নিয়ে আলাদা একটি অধ্যায় রয়েছে বলেও জানা গিয়েছে।
প্রসঙ্গত, স্বাধীনতা দিবস পালন করা নিয়ে চলতি মাসেই বিতর্কে জড়িয়েছিল যোগীর রাজ্যের বেশ কিছু মাদ্রাসা। ১৫ অগস্ট পতাকা উত্তোলন করলেও জাতীয় সঙ্গীত গায়নি মাদ্রাসার পড়ুয়ারা। অথচ জাতীয় সঙ্গীত গাওয়া বাধ্যতামূলক বলা হয়েছিল সরকারি বিজ্ঞপ্তিতে। সেই বিতর্ক কাটিয়ে উঠে মাদ্রাসার এই নতুন উদ্যোগকে বাহবা জানাচ্ছেন অনেকেই।